༨༽༡༩༨༧ལོར་ཀུན་གཟིགས་པཎ་ཆེན་རིན་པོ་ཆེ་སོགས་ཀྱིས་ཐུགས་ཁུར་བཞེས་པའི་བཀའ་དྲིན་ལ་བརྟེན་ནས་བོད་རང་སྐྱོང་ལྗོངས་ཟེར་བའི་ནང་།བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་དང་འབྲེལ་བའི་ཡིག་ཆ་ཞིག་འགྲེམས་སྤེལ་བྱུང་བ་དེར།རྒྱ་གཞུང་གིས་༢༠༠༢ལོར་འགྱུར་བ་བཏང་སྟེ།དེ་སྔོན་བོད་དུ་བོད་ཀྱི་སྐད་ཡིག་གཙོ་བོར་སྤྱོད་དགོས་པའི་ནང་དོན་དེ།བོད་རྒྱ་ཡིག་རིགས་མཉམ་སྤྱོད་དམ་དེ་གཉིས་ལས་གང་སྤྱད་ནའང་འགྲིག་པར་འགྱུར་བ་བཏང་།བཀྲ་ཤིས་ཚེ་རིང་ལགས་ཀྱིས་བྱེད་སྟངས་དེ་ནི་འགྲོ་བ་མིའི་ཐོབ་ཐང་དང་མི་རིགས་འདྲ་མཉམ་གྱི་རྩ་དོན་དང་འགལ་བར་དགོངས་ཏེ་བོད་རང་སྐྱོང་ལྗོངས་ཞེས་པའི་མི་དམངས་འཐུས་མི་ཚོགས་ཆེན་ལ་ཞུ་གཏུགས་ཀྱི་སྙན་ཞུ་ཕུལ་བ་རེད།སྙན་ཞུ་དེ་ནི་གོང་གསལ་བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་གྱི་གཏན་འབེབས་ལ་འགྱུར་བ་བཏང་རྗེས་ཡོངས་གྲགས་སུ་མ་འདོད་པའི་རྣམ་འགྱུར་བསྟན་པའི་ཞུ་སྙན་ཐོག་མ་དེ་ཡིན་པ་དང་།ཞུ་སྙན་དེའི་ཐོག་པེ་ཅིན་དུ་༢༠༠༧ལོར་རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གིས་བོད་ཆོལ་ཁ་གསུམ་གྱི་མཁས་པ་བསྡུས་ཏེ་བསམ་འཆར་བསྡུ་སྐབས།ཚང་མས་མགྲིན་གཅིག་ཏུ་བཀྲ་ཤིས་ཚེ་རིང་ལགས་ཀྱི་དགོངས་འཆར་ལ་རྒྱབ་སྐྱོར་གནང་ཡོད་པ་རེད།བཀྲ་ཤིས་ཚེ་རིང་ལགས་ཀྱིས་དེ་མིན་བོད་ནང་བོད་རྒྱ་མི་རིགས་གཉིས་དབར་སློབ་གསོའི་ཐོབ་ཐང་འདྲ་མཉམ་དང་དྲང་བདེན་མེད་པ་དང་།ལྷ་སའི་ནང་ཁོར་ཡུག་དང་གནའ་ཤུལ་ལ་གནོད་སྐྱོན་ཆེ་བའི་འཛུགས་སྐྲུན་ལས་གཞི་སྤེལ་བར་ངོ་རྒོལ་བཅས་ཀྱི་སྙན་ཞུ་ཡང་རྒྱ་ནག་གཞུང་ལ་འབུལ་མྱོང་ཡོད་པ་རེད།